Langkloof skud bloeisels reg vir fees | News24
Langkloof skud bloeisels reg vir fees
DIE Langkloof Bloeiselfees, wat 'n rustige dorpie soos Joubertina se hart pure adrenalien laat pomp, begin vandag "blom".
Geleë in die hartjie van die Langkloof op die welbe-kende Roete 62, is dié fees die ideale wegbreekgeleentheid vir die hele gesin.
Van die land se topkunstenaars en vermaaklikheidsterre is vanjaar by die fees te sien. Feesgangers kan uitsien na verskeie landbou-uitstallings, stalletjies en hope kindervermaak.
Die fees begin op 'n snaakse noot met komediant Marion Holm en haar nuwe produksie, Ag, kom ek val sommer met die Holm in die huis. Tof jouself op met die rooiste lipstiffie, krale, hakskoene of 'n hoed en geniet 'n vrouemiddag propvol komiese vermaak, heerlike kos en drinkgoed.
Die Vrydag skop af met 'n groot boeredag wat 'n seminaar met sprekers soos Joey Evans, Henning Gericke, Iwan Labuschagne, Vanessa Moodley en Jacques Fourché, asook 'n intressante tentoonstelling, insluit.
Emo Adams vermaak feesgangers die aand.
Die Saterdag is die groot dag met onder meer die Langkloof-bergfietsuitdaging (80k, 40km en 10km), die motorfietspretren Roof of the Langkloof, 'n hondeskou en 'n troeteldierkompetisie. Daar is ook vermaak uit die boonste rakke met DJ Ossewa.
Die fees sluit af met 'n lofdiens die Sondag.
Toegang vir die Vrydag is R30 vir volwassenes en R25 vir pensionarisse en laerskoolleerders. Toegang vir die Satersdag is R50 vir volwassenes en R30 vir pensionarisse en laerskoolleerders.